להסה

לְהַסָה (בטיבטית: ལྷ་ས་; בסינית מפושטת: 拉萨; בסינית מסורתית: 拉薩; בפין-יין: Lāsà; תעתיק: לָאסָה) היא נציבות עירונית, עיר הבירה והעיר המאוכלסת ביותר במחוז האוטונומי הטיבטי שבמערב הרפובליקה העממית של סין. להסה היא גם המרכז הדתי והפוליטי של העם הטיבטי והבודהיזם הטיבטי ומקום מושבו ההיסטורי של הדלאי לאמה. על פי מפקד האוכלוסין משנת 2020, אוכלוסיית הנציבות העירונית מנתה 867,891 תושבים, מתוכם 648,044 בשלושת הרבעים.

המשמעות המילולית של המילה להסה היא "מקום מושבם של האלים", אם כי מסמכים טיבטיים עתיקים מגלים ששמו המקורי של המקום היה ראסה, שמשמעותו "מקום החצר" או "מקום העיזים".

העיר הוקמה באמצע המאה ה-7 על ידי מייסד האימפריה הטיבטית, סונגטסאן גאמפו, ובמהרה הפכה למרכז הפוליטי והדתי של האימפריה. לאחר נפילת המונרכיה הטיבטית ב, ירדה קרנה של העיר, והיא חזרה למעמדה החשוב רק החל מהמאה ה-15, ובעיקר משנת 1642, אז שחרר הדלאי למה החמישי את טיבט, קבע את מקום מושבו בלהסה, ובנה את ארמון הפוטאלה על גבעה שמעל העיר. ארמון זה הפך למרכז הדתי-תרבותי של טיבט ומקום משכנם של הדלאי למה עד לשנת 1959. בעקבות ניסיון התנקשות כושל של סין בדלאי לאמה ה-14 והנוכחי, טנזין גיאטסו, ברח האחרון בשנה זו מלהסה לעיירה דרמסאלה שבצפון הודו וזו הפכה למעונה של הממשלה הטיבטית הגולה.

בנוסף לארמון הפוטאלה, בעיר נמצאים אתרים היסטוריים ודתיים רבים הכוללים את מקדש ג'וקהנג החשוב, מקדש סרה ואחרים. רבים מהאתרים ההיסטוריים הושמדו בתקופת מהפכת התרבות שהתחוללה בסין בשנות ה-60. השפעת הבנייה הסינית המודרנית ניכרת במערב העיר, בעוד חלקה המזרחי שמר במידה רבה על אופיו המסורתי. אל להסה עולים לרגל צליינים טיבטים והיא משמשת כבסיס יציאה והתארגנות לטיול ברחבי טיבט.

ביולי 2006 נחנכה מסילת הרכבת שבין  שבמחוז צ'ינגהאי ללהסה. בכך הושלם המיזם ההנדסי עתיר התקציב המחבר לראשונה במסילת רכבת רצופה את בייג'ינג עם להסה.

מאורעות להסה בשנת 1959
בעקבות כיבוש שטחי טיבט על ידי צבא השחרור העממי של סין הקומוניסטית, נחתם בשנת 1951 הסכם "17 הנקודות" בין המפלגה הקומוניסטית הסינית לבין שליחיו של הדלאי לאמה כנציגי ממשלת טיבט. הסכם זה העביר את השליטה דה פקטו בטיבט לרפובליקה העממית של סין. בשנים שלאחר ההסכם החלו התפרעויות במחוזות קאם (Kham) ואַמְדוֹ, וקמו מחתרות אלימות כנגד הסינים.

בשנת 1959 הוזמן מנהיג העם הטיבטי, הדלאי לאמה, בידי נציג מהממשל הסיני לאירוע תרבותי, אולם נאסר עליו להביא מאבטחים חמושים. דרישה זו עוררה חשש גדול בידי טיבטים רבים אשר פחדו שהסינים מתכננים לחטוף את מנהיגם, ולמרות הפצרותיהם של יועציו, לא ביטל הדלאי לאמה את ביקורו. השמועה על הפגישה התפשטה בכל להסה, ובבוקר יום הפגישה, ב-10 במרץ 1959, התאספו כ-30,000 טיבטים עם רובים, חרבות ואלות מחוץ לארמון פוטאלה וקראו לדלאי לאמה לא לצאת לאירוע. במהומות נרצח אדם בהאשמה ששיתף פעולה עם הסינים וגופתו הוצגה לראווה ברחובות העיר. בעקבות המהומות בוטל האירוע, אך הרוחות לא שקטו. במהלך הימים הבאים המשיכו המהומות בלהסה נגד הסינים וקמו קולות שדרשו לעצמאות טיבט. ב-17 במרץ, לאחר ששני מטענים התפוצצו בקרבת ארמון פוטאלה, עזב הדלאי לאמה את להסה בחיפוש אחר מקלט בהודו. עזיבתו של מנהיגם הסלימה את הפרות הסדר של הטיבטים, עד שב-21 במרץ הפציץ צבא השחרור העממי את העיר, בזז מנזרים, עצר כ-8,000 איש והביא למותם של כ-85,000 איש (על פי ממשלת טיבט הגולה). כמו כן החלו הסינים ברפורמות נרחבות בלהסה ובטיבט אשר חיזקו את אחיזתה של המפלגה הקומוניסטית באזור.

גאוגרפיה
שמאל|ממוזער|250px|מראה כללי של העיר מארמון פוטאלה
הנציבות העירונית להסה משתרעת על פני 29,680 קמ"ר בדרום-מרכז המחוז האוטונומי הטיבטי וגובלת בנציבויות העירוניות  מצפון,  מדרום,  ממזרח ו ממערב. העיר ממוקמת צפונית להרי ההימלאיה, ב שבמזרח הרמה הטיבטית, המוקף הרים מושלגים. גובהה של להסה הוא כ-3,650 מ', והיא אחת מערי הבירה הגבוהות בעולם. בשל גובהה הרב, האוויר בה דליל ומכיל רק 68% חמצן בהשוואה למצוי בגובה הים.

אקלים
האקלים בעיר הוא צחיח למחצה קר, הגובל באקלים סובטרופי הררי (על סמך כמות המשקעים) ובאקלים יבשתי (על סמך הטמפרטורות). הקיץ חמים וגשום באופן יחסי (כתוצאה מהמונסון) וחורף קר ויבש. העיר שופעת בשעות שמש, עם 3027 שעות שמש בשנה. שלג יורד בדרך כלל באביב (מרץ-אפריל) אך בכמויות נמוכות בשל החוסר במשקעים. הטמפרטורה המקסימלית היומית הממוצעת בחודש יוני עומדת על 23.9 מעלות, ובחודש ינואר על 8.3 מעלות. כמות המשקעים השנתית הממוצעת עומדת על 473 מילימטרים.

חלוקה מנהלית
הנציבות העירונית להסה מחולקת לשלושה רבעים וחמש נפות:
מפהשם בסיניתבכתב סיניבפין-ייןבטיבטיתאוכלוסייה (מפקד 2020)שטחצפיפותרובע צֶ'נְגְגְווָאן城关区Chéngguān Qūཁྲིན་ཀོན་ཆུས།478,275513932.4רובע דוֹילוּנְגְדֶצֶ'ן (דְווֵילוֹנְגְדֶצִ'ינְג)堆龙德庆区Duīlóngdéqìng Qūསྟོད་ལུང་བདེ་ཆེན་ཆུས།137,4512,66551.58רובע דָאגְצֶה (דָאדְזְה)达孜区Dázī Qūསྟག་རྩེ་ཆུས།32,3181,36423.69נפת לוּ'נְג'וּב (לִינְג'וֹאוּ)林周县Línzhōu Xiànལྷུན་གྲུབ་རྫོང་50,5964,49211.26נפת דָאמְשׂוּ'נְג (דָאנְגשְׂיוֹנְג)当雄县Dāngxióng Xiànའདམ་གཞུང་རྫོང་47,90010,2574.670נפת נְייֶמוֹ (נִימוּ)尼木县Nímù Xiànསྙེ་མོ་རྫོང་29,9893,2429.249נפת צ'וּ'שׂוּ' (צ'וּ'שְווֵי)曲水县Qŭshuĭ Xiànཆུ་ཤུར་རྫོང་41,8511,64025.52נפת מָאיג'וֹקוּנְגְגָאר (מוֹג'וּגוֹנְגְקָה)墨竹工卡县Mòzhúgōngkă Xiànམལ་གྲོ་གུང་དཀར་རྫོང་49,5115,5038.997

ערים תאומות


גלריה

קישורים חיצוניים


 כתבת וידאו ומידע על להסה וסביבתה, באתר מסע אחר.
 מידע נוסף באנגלית
 מפה של להסה



הערות שוליים

קטגוריה:טיבט
קטגוריה:הרפובליקה העממית של סין: ערים
קטגוריה:ערים קדושות
קטגוריה:מחוזות הרפובליקה העממית של סין: ערי בירה
קטגוריה:הרפובליקה העממית של סין: נציבויות עירוניות
קטגוריה:יישובים שהוקמו במאה ה-7